medieval-data/medieval-letters huggingface dataset:
XCVII.  Bulla pro monasterio S. Mariae de Morrona, ejusque abbate Girardo.   (Anno 1120, Maii 21.) [MURATORI,  Antiq. Ital.,  III, 1131.]
Author: Calixtus II

CALIXTUS episcopus, servus servorum Dei, dilecto ulio abbati monasterii Sanctae Mariae de Morrona . . . . . oribus regulariter substituendis in perpetuum.

Et divinis praeceptis instruimur, et apostolicis monitis informamur, ut pro Ecclesiarum statu impigro vigilemus affectu. Proinde, dilecte in Christo fili, Gerarte abbas, petitionibus tuis clementer annuimus, et Beatae Mariae monasterium, cui Deo auctore praesides, cum omnibus ad ipsum pertinentibus sub tutela sedis apostolicae suscipientes, beati Petri, cujus juris esse cognoscitur, patrocinio communimus. Per praesentis igitur privilegii paginam eidem monasterio in perpetuum confirmamus universa quae ei aut a nobis . . . . Ugicione comite, et filiis ejus Ugolino, Rainerio, Lotherio, et Bolgarino, aut ab aliis quibusvis fidelibus legitime collata, vel concessa sunt . . . . . . . Castellum de Vivario cum Pantano, et aliis pertinentiis ejus: possessiones de Morrona, de Castello de Sojana, de Negotiana, de . . . . alto, de Massa, de monte Gemmule. Quaecunque praeterea in futurum largiente Domino idem monasterium juste atque canonice poterit adipisci, firma tibi tuisque successoribus et illibata . . . . . Nulli ergo omnino hominum liceat saepedictum monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur, eorum pro . . . . . . atione et gubernatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque . . . . . . . dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus hic fructum bonae actionis percipiant, et apud districtum judicem praemia aeternae pacis inveniant. Ego Calixtus catholicae Ecclesiae episcopus subscripsi. Ego Lambertus Ostiensis episcopus subscripsi. Ego Petrus cardinalis presbyter tituli Sanctae Susannae subscripsi. Ego Joannes presbyter cardinalis tituli Sancti Grisogoni subscripsi. Datum Vulterris per manum Grisogoni sanctae Romanae Ecclesiae diaconi cardinalis et bibliothecarii, XII Kalendas Junii, indictione XIII, Incarnationis Dominicae anno 1121, pontificatus autem domini Calixti II papae anno secundo.
CI.  Ad Gunnarium nobilem virum   (Anno 1120, Aug. 10.) [GATTULA,  Hist. Casin.,   tom. I, p. 426.]
Author: Calixtus II

CALIXTUS episcopus, servus servorum Dei, illustri viro GUNNARIO, et uxori ejus HELENAE, filiabus suis VERAE et SUSANNAE, salutem et apostolicam benedictionem

Audivimus de vobis quod, divina gratia inspirati, quaedam beato Benedicto, ejusque Casinensi monasterio de vestris facultatibus contuleritis. Unde gratias vobis agimus, atque omnipotentis Dei misericordiam deprecamur, ut B. Benedicti precibus ex hoc et in futuro dignam vobis mercedem restituat. Rogamus autem, et in peccatorum vobis remissionem injungimus, ut in eo quod coepistis constantius maneatis; non enim coepisse virtus est, sed perfecisse; et qui perseveraverit usque in finem, hic salvus erit . Sic quidem nos, et ecclesias, et donum, quod eidem monasterio a vobis factum est apostolicae sedis auctoritate confirmamus, prohibentes ne quis illum subtrahere, diminuere, aut in posterum sine Casinensium fratrum consensu audeat commutare, sed eorumdem fratrum indumenta quietum semper illibatumque permaneat Datum Beneventi quarto Idus Augusti.

Notes: (Matth. XXIV)
CII.  Rogerio Volaterrano episcopo mandat ut tueatur possessiones monasterio Casinensi a Gunnario donatas.   (Anno 1120, Aug. 10.) (GATTULA,  Hist. Casin.,  t. I, p. 426.]
Author: Calixtus II

CALIXTUS episcopus, servus servorum Dei, venerabili fratri ROGERIO Vulterrano episcopo, apostolicae sedis legato, salutem et apostolicam benedictionem.

Quam specialiter, quam praecipue monasterium Casinense ad protectionem Romanae spectet Ecclesiae tuam non credimus latere notitiam. Idcirco fraternitatem tuam rogamus et praecipimus ut donum quod B. Benedicto, ejusque monasterio ab illustri viro domicello Gunnari, et uxoris ejus Helena factum est pro bati Benedicti reverentia, quietum atque ab omni infestatione liberum facias permanere. Nos enim donum ipsum scripti nostri assertione firmavimus, et ecclesias quasdam ex ipsis Gunnari et uxoris ejus Helenae oblatione ad beatum Petrum pertinentes jam dicto Casinensi monasterio ex apostolicae sedis liberalitate concessimus. Nolumus ergo ut per quorumlibet violentiam subtrahantur, seu infestentur, sed omnia quiete ac libere ad fratrum indumenta Casinensium conserventur, caeterasque ecclesias seu possessiones, quas beatus Benedictus in Sardiniae partibus obtinet sollicitudini tuae attentius commendamus. Datum Beneventi IV Idus Augusti.
CIII.  Ecclesiam Aversanam manere Romanae Ecclesiae suffraganeam jubet, petente Roberto episcopo.   (Anno 1120, Sept. 24.) [UGHELLI,  Italia sacra,  I, 486.]
Author: Calixtus II

CALIXTUS episcopus, servus servorum Dei, ven. fratri ROBERTO episcopo Aversano, ejusque successoribus canonice instituendis in perpetuum.

Ex fratrum relatione comperimus, qui causam plenius cognoverunt, ab ipso fere sui principio Aversana Ecclesia Romanae fideliter adhaesit Ecclesiae, unde Romana sibi Ecclesia eam, tanquam specialem filiam, specialiter vindicavit, et in ea episcopos tanquam ut in aliis suis specialibus Ecclesiis ordinavit. Siquidem D. praedecessor noster S. memoriae Leo papa IX primum ibi episcopum Azolinum consecravit, porro Urbanus Guimundum, Gelasius Robertum episcopos consecravit, quorum nos auctoritatem, et vestigia subsequentes, praefatam Aversanam Ecclesiam in solius Romanae Ecclesiae subjectione decrevimus conservandam. Apostolica igitur auctoritate statuimus, et perpetua stabilitate sancimus, ut eadem Ecclesia Aversana in Romanae Ecclesiae unitate, atque obedientia perseveret, eique soli tanquam suffraganea metropolitanae suae subjecta sit, ut in ea per Romani semper pontificis manum episcopus consecraretur. Nulli erga omnino hominum liceat hanc paginam nostrae exemptionis, etc. Ego Calixtus Catholicae Ecclesiae episcopus. Ego Petrus Portuen. episcopus consensi et subscripsi. Ergo Robertus presb. card. tit. S. Sabinae consensi. Ego Benedictus presb. card. . . . . consensi et subscripsi. Ego Anastasius card. presb. tit. S. Clementis subscripsi. Ego Desiderius presb card. S. Praxedis consensi et subscripsi. Ego Joannes presb. card. tit. S. Grisogoni subscripsi. Ego Joannes presb. card. tit. S. Eusebii subscripsi. Ego Petrus presb. card. S. Marcelli subscripsi. Ego Petrus presb. card. S. Mariae Aracoeli. Ego Petrus presb. card. Ego Romoaldus diaconus card. S. Mariae in via Lata. Ego Stephanus diac. card. S. Mariae de Scola Graeca. Datum Beneventi per manum Grisogoni S. R. E. diaconi card. bibliothecarii, VIII Kal. Octobris, indict. XIV, Incarn. Dom 1121, pontificatus Calixti II an. secundo.
CVII.  Ad episcopos et alios fideles provinciarum Bituricensis, Burdegalensis, Auscitanae, Turonensis, Britanniae. --Gerardum, Engolismensem episcopum, legatum apostolicum instituit.   (Anno 1120, Oct. 16.) [MANSI,  Concil.  XXI, 212.]
Author: Calixtus II

CALIXTUS episcopus, servus servorum Dei, dilectis fratribus et filiis archiepiscopis, episcopis, abbatibus, principibus, et caeteris tam clericis quam laicis, per Bituricensem, Burdegalensem, Auscitanam, Turonensem, et Britanniam, provincias constitutis, salutem et apostolicam benedictionem.

Et Patrum praecedentium institutio exigit, et fraternae charitatis debitum nos compellit, ut providere salubriter universis Ecclesiae filiis, auxiliante Domino, procuremus. Verum quia ubique praesentes esse, aut per nos ipsos cuncta exercere non possumus, fratres nostros, quos nimirum opportunos credimus, in partem nostrae sollicitudinis evocamus. Ea propter venerabili fratri nostro Gerardo Engolismensi episcopo nostras in partibus vestris vices duximus committendas: quaemadmodum et dominus praedecessor noster sanctae memoriae Paschalis papa commisisse cognoscitur. Confidimus enim in Domino, quia ipse ministerium hoc ad honorem Dei, et salutem vestram, sancto cooperante Spiritu, fideliter ministrabit. Rogamus itaque universitatem vestram, monemus atque praecipimus ut ei, tanquam vicario nostro, humiliter pareatis; et cum opportunitas ecclesiasticae utilitatis exegerit, ad vocationem ejus unanimiter convenire, et synodales cum eo conventus solemniter celebrare curetis, quatenus communi deliberatione corrigenda corrigere, et confirmanda possit, auctore Domino, confirmare. Datum Beneventi XVII Kal. Novembris.
CXI.  Ad Wulgrinum archiepiscopum Bituricensem.--De expulsione monialium a Carentonio parthenone.   (Anno 1120, Dec. 3.) [MARTENE,  ampl. Coll.  I, 664, ex chartario archiepiscopi Bituricensis.]
Author: Calixtus II

CALIXTUS episcopus, servus servorum Dei, venerabili fratri W. Bituricensi archiepiscopo et canonicis S. Stephani S. et A. B.

Praedecessorem tuum Leodegarium archiepiscopum apud ecclesiam S. Mariae de Carentonio regulares instituisse canonicos domini praedecessoris nostri sanctae memoriae Paschalis privilegium manifestat, sanctimonialibus quae ibi fuerant, propter minus honestam earum conversationem, expulsis, atque in aliis religiosis monasteriis collocatis. Caeterum post ipsius obitum, quidam fratrum vestrorum canonicorum S. Stephani cum laicorum favore, regulares illos canonicos expulerunt, et sanctimoniales illas ad eamdem ecclesiam introduxerunt. In quo profecto et religiosa praedecessoris tui constitutio, et reverenda praedecessoris nostri confirmatio annullata est. Mandamus itaque dilectioni tuae, atque praecipimus, ut, sanctimonialibus illis eductis, praedictos canonicos ad ecclesiam reducatis, et quiete ac pacifice in canonici disciplina ordinis permanere faciatis. Quod si forte aut sanctimoniales egredi aut vos canonicos reducere nolueritis, nos et illis et illarum fautoribus ecclesiarum introitum interdicimus, atque locum ipsum divinis carere officiis praecipimus, donec mandati nostri sententia impleatur. Datum apud S. Germanum III Nonas Decembris.
CXIII.  Ad Pontium Cluniacensem abbatem.--Ecclesiam S. Theodori attribuit Cluniaco.   (Anno 1120, Dec. 28.) [MANSI,  Concil.  XXI, 207.]
Author: Calixtus II

CALIXTUS episcopus, servus servorum Dei, charissimo in Christo filio PONTIO abbati Cluniacensi, ejusque successoribus regulariter substituendis in perpetuum.

Religionis monasticae modernis temporibus speculum, et in Galliarum partibus documentum B. Petri Cluniacense monasterium, ab ipso suae fundationis exordio sedi apostolicae in jus proprium est oblatum. Proinde patres nostri sanctae recordationis Joannes XI et alii usque ad nostra tempora Ecclesiae Romanae pontifices, locum ipsum singularis dilectionis ac libertatis praerogativa donarunt, et universa ei pertinentia privilegiorum suorum sanctionibus munierunt. Propterea, fili in Christo beatissime Ponti, quem nos in Viennensis ecclesiae regimine positi, nostris per Dei gratiam manibus in abbatem consecravimus: et personam tuam, et locum, cui Deo auctore praesides, totis dilectionis visceribus amplectentes, quieti vestrae, et ecclesiarum vestrarum, attentius providentes, ecclesiam S. Theodori de Rocha Bovecorit, cum omnibus pertinentiis suis, laudantibus ipsius ecclesiae clericis, a venerabili fratre nostro Willelmo Petragoricensi episcopo, tibi, et ecclesiae Cluniacensi humiliter et devote donatam, auctoritate apostolica tam tibi quam successoribus tuis, perpetuis temporibus confirmamus, et praesentis privilegii pagina communimus. Si quis igitur ausu temerario, impiaque praesumptione contra Deum, et sanctos ejus apostolos, contraque animam suam, hoc nostrae apostolicae auctoritatis privilegium in aliquo infringere tentaverit, incunctanter se noverit nostrae apostolicae maledictionis aculeo transpunctum, nostrae apostolicae excommunicationis telo perfossum, nostri etiam apostolici anathematis gladio transverberatum, nec, nisi per dignam satisfactionem saluti pristinae reparandum. Ei ergo qui conservator exstiterit, sit pax Domini Jesu Christi, quatenus et hic fructum bonae actionis percipiat, et apud districtum judicem praemia aeternae pacis inveniat. Amen. Ego Calixtus catholicae Ecclesiae episcopus, subscripsi. Datum Laterani per manum Chrysogoni S. R. E. diaconi cardinalis ac bibliothecarii, V Kal. Januar., indict. XV, pontificatus autem domni Calixti II papae, anno secundo.
CXIV.  Ad Didacum archiepiscopum Compostellanum, Ecclesiae Romanae legatum.   (Anno 1120, Dec. 31.) [FLOREZ,  Esp. sagrada,  XX, 309.]
Author: Calixtus II

CALIXTUS episcopus, servus serv. Dei, ven. fratri D. Compostellano archiepiscopo et S. R. E. legato, salutem et apost. bened.

Speciali fraternitati tuae statum nostrum, et quae circa nos sunt, pro dilectionis affectu decrevimus specialiter indicare. Nos siquidem postquam in Urbe honorificentissime suscepti fuimus, in Beneventanas partes, et inde in Apuliam usque Barum descendimus. Apuliae ducem, Capuae principem, et alios comites et barones in homagium et fidelitatem suscepimus. Ad Urbem postea prospere redeuntes, B. Petri ecclesiam, quam fideles nostri de inimicorum manibus liberaverant, visitavimus. Super altare B. Petri missarum solemnia celebravimus, et in eadem ecclesia presbyterorum, diaconorum et subdiaconorum ordinationes largiente Domino fecimus. Nunc secure atque pacifice per Dei gratiam in Lateranensi palatio permanemus. Rogo itaque, frater charissime, ut matrem tuam Romanam Ecclesiam sicut bonus filius diligas, adjuves et substentes. Sane dilectissimum nepotem nostrum Illefonsum regem dilectioni tuae attentius commendamus, rogantes ut eum secundum datam tibi a Domino sapientiam consiliari studeas et juvare; per hoc enim personam tuam nos praecipue diligemus, et in tuis te petitionibus libentius audiemus. Praeterea praesentium latorem D. abbatem amore nostro amplius habeas commendatum. Dat. Laterani II Kal. Januarii.
CXV.  Bulla pro monasterio SS. apostolorum Petri et Pauli Cantuariensi.   (Anno 1120.) [  Chronica W. Thorn,  ap. TWISDEN,  Rer. Angl. Script.,  II, 1797.]
Author: Calixtus II

CALIXTUS episcopus, servus servorum Dei, etc.

Sicut monasterium Apostolorum Petri et Pauli Cantuariense in initio nascentis Christianae religionis apud regnum Anglicum in monasticae religionis observantia exstitit primum, ita in posterum cum omnibus ad se pertinentibus ab omni maneat servitio liberum; ab omni mundiali strepitu inconcussum, nec ecclesiasticis conditionibus seu angariis, vel quibuslibet obsequiis saecularibus ullo modo subjaceat, aut ullis canonicis juribus serviat, etc. Et parum post sequitur: Illud adjicientes, ut liceat vobis pro divini servitii celebratione cum vobis placuerit, signa ecclesiae vestrae pulsare. Illam praeterea turpem arietum, panum et potus extorsionem ab eodem monasterio penitus removemus, quam ibi sanctae Trinitatis monachi ex quadam quasi consuetudine sibi vindicare contendunt.
CXVI.  Ad [Radulfum] archiepiscopum Cantuariensem.   (Anno 1120.) [  Ibid.  ]
Author: Calixtus II

CALIXTUS episcopus, servus servorum Dei, dilecto in Christo fratri Cantuariensi archiepiscopo, salutem et apostolicam benedictionem.

Beatorum apostolorum Petri et Pauli, etc. Et infra: Caeterum, sicut accepimus vos eam tardis signorum suorum pulsationibus et indecenti arietum et panum et potus extorsione gravatis, quod omnino et sanctorum Patrum institutionibus et praedecessorum nostrorum privilegiis adversatur. Quamobrem praesentibus litteris, fratres in eadem ecclesia servientes, in sanctorum festivitatibus quorum reliquiae apud eos sunt, signa pulsare cum voluntate permittatis; indignum est enim ut ecclesia tanta Romanorum pontificum libertate donata, hujusmodi debeat exactionibus subjacere.
CXIX.  Canonicorum S. Laurentii Januensis possessiones confirmat.   (Anno 1121, Jan. 5.) [UGHELLI,  Italia sacra,  IV, 853.]
Author: Calixtus II

CALIXTUS episcopus, servus servorum Dei, dilectis filiis VILLANO praeposito, et canonicis matricis ecclesiae Beati Laurentii Januensis, tam praesentibus quam futuris in perpetuum.

Bonis saecularium studiis non tantum favere, sed ad ea ipsorum debemus animos incitare, qui pro nostri officii debito saluti omnium providere compellimur. Marianus siquidem Calaritanus judex tam animae suae remedio quam pro sui restitutione honoris vestrae Beati Laurentii matricis ecclesiae sex juris sui curtes, videlicet Quartum, Arsemina, Caput terrae, Sepullum, Aquamfrigidam, Fontana de Eugas cum omnibus ad ea pertinentibus obtulit. Ex quibus postea tres sibi, consensu vestro, accipiens, sex alias, videlicet Sebathus, Paudus, Baral, Tracasali, Fercella, Sanctam Victoriam de Villa Pupulci, ubi dicitur Tereste cum omnibus pertinentiis suis pro contracambio earum trium, scilicet Quarti, Caput terrae, et Aquae frigidae ecclesiae vestrae restituit. Ita tamen, ut vestra ecclesia detrimentum in eodem contracambio pateretur, tres priores collatas sibi curtes cum pertinentiis suis sine calumnia, et contradictione acciperet. Hanc nimirum oblationem, atque concessionem, nos dilectionis vestrae precibus annuentes, auctoritate sedis apostolicae confirmamus, et ratam in perpetuum manere sancimus. Confirmamus etiam vobis ecclesiam S. Joannis Arseminae cum ecclesiis suis, et caeteris ad eam pertinentibus, quae nobis a venerabili fratre nostro Guillelmo Calaritano archiepiscopo tradita, et scripti sui munimine confirmata est, ipso judice cum uxore sua Pretiosa, et consanguineis parentibus collaudante, et instantius exorante. Quaecunque praeterea vestra ecclesia in praesenti legitime obtinet, vel in futurum largiente Deo juste atque canonice poterit adipisci, firma vobis vestrisque successoribus semper et illibata decernimus conservari. Nulli ergo omnino hominum liceat vestram ecclesiam temere perturbare aut ejus possessiones auferre vel ablatas retinere, minuere, vel temerariis vexationibus fatigare, sed omnia integra conserventur eorum pro quorum sustentatione concessa sunt, usibus omnimodis profutura. Si quis igitur nostrae confirmationis hujus tenore cognito, temere, quod absit! contraire tentaverit, honoris et officii sui periculum patiatur, et excommunicationis ultione plectatur, nisi praesumptionem suam digna satisfactione correxerit. Ego Calixtus catholicae Ecclesiae episcopus. Datum Laterani per manum Chrysogoni sanctae Romanae Ecclesiae diaconi cardinalis ac bibliothecarii, Non. Januarii, ind. XIV, Incarnationis Dominicae anno 1121, pontificatus autem domini Calixti II papae anno II.
CXXIII.  Monasterii SS. Philippi et Jacobi et S. Walburgae in Sacra Silva protectionem suscipit bonaque confirmat.   (Anno 1121, Jan. 22.) [WURTWEIN,  Nova Subsidia diplom.,  VII, 43.]
Author: Calixtus II

CALIXTUS episcopus, servus servorum Dei, dilecto filio BERTHOLFO abbati monasterii, quod in honore sanctorum apostolorum Philippi et Jacobi et sanctae Walburgae virginis constructum est, in Argentinensi episcopatu, in loco videlicet qui Sacra Silva dicitur, ejusque successoribus regulariter substituendis in posterum.

Religiosis desideriis dignum et facilem praebere consensum, ut fidelis devotio celerem sortiatur effectum; quamobrem nos, dilecte fili in Christo Bertholfe abbas, petitioni tuae clementer annuimus et monasterium cui Deo auctore praesides quod beato Petro et ejus sanctae Romanae Ecclesiae sub annuo unius aurei censu oblatum et ad honorem omnipotentis Dei, et sanctorum apostolorum Philippi et Jacobi et sanctae Walburgis virginis dedicatum est, ad exemplar domni praedecessoris nostri sanctae memoriae Paschalis papae, protectione sedis apostolicae communimus. Statuimus enim ut universa, quae a religiosis principibus Frederico duce, et Petro ejusdem loci fundatoribus, vel ab aliis fidelibus de suo jure monasterio eidem collata sunt, aut in futurum largiente Deo dari, offerri, vel aliis justis modis acquiri contigerit, quieta vobis vestrisque successoribus et illibata permaneant. Nullique omnino hominum liceat eumdem locum temere perturbare, aut ejus possessiones auferre, minuere, vel temerariis vexationibus fatigare, sed omnia integra conserventur eorum pro quorum sustentatione et gubernatione concessa sunt, usibus omnimodis profutura. Si qua sane ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Calixtus catholicae Ecclesiae episcopus. Datum Laterani per manum Chrisogoni, sanctae Romanae Ecclesiae diaconi cardinalis ac bibliothecarii, XI Kal. Februar., indict. XIII, Incarnationis Dominicae anno 1121, pontificatus autem domni Calixti papae anno secundo.
CXXIV.  Ad Widonem episcopum Curiensem.   (Anno 1121, Febr. 4.) [BORGIA,  Breve Istoria del dominio temporale della sede apostolica nelle due Sicilie.  Roma, 1789, 4º, append., p. 47.]
Author: Calixtus II

. . . . . . Postquam in Urbe honorificentissime suscepti sumus, et B. Petri ecclesiam et caeteras Urbis ecclesias de inimicorum manibus liberavimus, a nostris fidelibus invitati Beneventum perreximus, ubi ducem Apuliae, principem Capuae ac caeteros barones et capitaneos terrae in hominium et fidelitatem nostram recepimus; inde in Apuliam et usque Barum descendentes pacem et treuguam Dei per totam illam terram statuimus. Post haec ad Urbem reversi, B. Petri ecclesiam visitavimus et in ea presbyterorum, diaconorum ordinationes fecimus, et ad Lateranense palatium honorifice redeuntes, Dominicae Nativitatis festum celebravimus; in quo nimirum palatio secure nunc permanemus.


Notes: (25 Dec. 1120)